Λευκωσία: Ανταπόκριση

Καταχωρήθηκε σήμερα ενώπιον του επαρχιακού δικαστηρίου Λευκωσίας το κατηγορητήριο για την περιβόητη υπόθεση του ενός εκατομμυρίου ευρώ το οποίο καταβλήθηκε το 2007 από την εταιρεία Focus προς την εταιρεία του πρώην διοικητή της Κεντρικής Τράπεζας και πρώην υπουργού Εσωτερικών και Οικονομικών Χριστόδουλου Χριστοδούλου. Η παραπομπή στο Κακουργιοδικείο ορίστηκε για τις 30 Σεπτεμβρίου.

Kατηγορούμενοι στην υπόθεση, εκτός από τον Χριστόδουλο Χριστοδούλου, είναι η κόρη του Αθηνά Χριστοδούλου, ο πρώην σύζυγός της Ανδρέας Κιζουρίδης, η εταιρεία A.C. Christodoulou Consultants ως νομικό πρόσωπο, ο Ανδρέας Βγενόπουλος, ο Μιχάλης Ζολώτας, ο Κυριάκος Μάγειρας, ο Μιχάλης Φόλε και η Focus Maritime Corp, ως νομικό πρόσωπο.

Υπενθυμίζεται ότι ο Χριστοδούλου είχε καταδικαστεί στις 27/10/2014 σε πέντε μήνες φυλάκιση από το Επαρχιακό Δικαστήριο Λευκωσίας για τη μια πτυχή της υπόθεσης που αφορούσε σε φοροδιαφυγή.

Για τους κατηγορούμενους που βρίσκονται στην Ελλάδα θα ακολουθηθούν οι διαδικασίες για επίδοση των κλήσεων μέσω του υπουργείου Δικαιοσύνης.

Οι κατηγορούμενοι αντιμετωπίζουν κατηγορίες που αφορούν χρηματισμό, δωροδοκία - δωροληψία και πράξεις που υποδηλούν διαφθορά.

Σε περίπτωση που οι κατηγορούμενοι δεν εμφανιστούν ενώπιον του δικαστηρίου, τότε θα εκδοθούν εναντίον τους εντάλματα σύλληψης.

Βγενόπουλος: «Ουδεμία σχέση με την υπόθεση»

Αναφερόμενος στην υπόθεση, ο επιχειρηματίας Ανδρέας Βγενόπουλος, με σχετική του ανακοίνωση, υποστήριξε ότι «δεν έχω καμία σχέση με την υπόθεση που καταχωρήθηκε στην Κύπρο, και αυτό θα αποδειχθεί και δικαστικώς».

Επίσης, ανέφερε ότι:

Πληροφορήθηκα από δημοσιεύματα ότι καταχωρήθηκε υπόθεση στο Επαρχιακό Δικαστήριο Λευκωσίας λόγω υποτιθέμενης δωροδοκίας του πρώην διοικητού της Κεντρικής Τράπεζας Κύπρου κ. Χριστόδουλου Χριστοδούλου, ο οποίος έλαβε μετά την αποχώρηση από τα καθήκοντα του το ποσό του 1 εκατομμυρίου ευρώ από πελάτη της Λαϊκής Τράπεζας κατ' ισχυρισμόν του για συμβουλευτικές υπηρεσίες.

Με την υπόθεση αυτή δεν έχω καμία σχέση και αυτό θα αποδειχθεί και δικαστικώς. Επίσης η υπόθεση αυτή, αρμοδιότητος της ελληνικής δικαιοσύνης, έχει ήδη κριθεί με τη διάταξη της εισαγγελέως εφετών κας Τσατάνη, η οποία την αρχειοθέτησε επειδή δεν προέκυψαν καν ενδείξεις ποινικών αδικημάτων από Έλληνες πολίτες. Βεβαίως, κατά βολική σύμπτωση, η υπόθεση στην Ελλάδα ανεσύρθη από το αρχείο προς περαιτέρω εξέταση μία ημέρα πριν από την καταχώρηση της ίδιας υπόθεσης στην Κύπρο.

Σύμφωνα όμως με τη σχετική παραγγελία της Εισαγγελέως του Αρείου Πάγου, επί αυτού του σκέλους της υπόθεσης δεν παρατίθεται κανένα νέο στοιχείο που να δικαιολογεί την ανάσυρση και απλώς επισημαίνεται εμμέσως ότι οι κυπριακές αρχές πρέπει να στείλουν στην Ελλάδα μέσω δικαστικής συνδρομής τα στοιχεία, που κατά την κρίση της, έπρεπε να περιμένει η κα Τσατάνη πριν να εκδώσει την απόφασή της.

Επιβεβαιώνεται συνεπώς εκ νέου η αρμοδιότητα της ελληνικής δικαιοσύνης για τους Έλληνες πολίτες και αναμένονται από την Κύπρο τα στοιχεία που θα αξιολογηθούν ώστε να επιβεβαιωθεί η ισχύς ή μη της σχετικής αρχειοθέτησης.